דוד זיני

דוד זיני (נולד ב-9 בינואר 1974) הוא קצין בצה"ל בדרגת אלוף, המשמש מפקד פיקוד ההכשרות והאימונים ומפקד הגיס המטכ"לי. קודם לכן שימש מפקד מל"י, מפקד עוצבת עידן, מפקד חטיבת עוז, קצין אג"ם של פיקוד המרכז, מפקד המרכז לאימונים באש במל"י, מפקד חטיבת אלכסנדרוני, מפקד יחידת אגוז ומפקד גדוד 51.

ביוגרפיה 
זיני נולד בירושלים, גדל והתחנך באשדוד. בנם של פנינה והרב יוסף זייני, לימים רב רובע ד' בעיר אשדוד. הוא בן בכור במשפחה בת עשרה ילדים. דודו הוא הרב אליהו רחמים זייני. בנעוריו למד בתלמוד תורה מורשה, בישיבה תיכונית חיספין, בישיבת שבי חברון ובמכינת קשת יהודה.

התגייס לצה"ל בשנת 1992, והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה. לאחר סיום המסלול שירת כשנה בפלגה מבצעית ביחידה. לאחר קורס קציני חי"ר עבר לשרת בחטיבת גולני בה שובץ כמפקד מחלקה בגדוד 12. בהמשך היה מפקד פלוגת החוד ג' בגדוד 12, והוביל אותה בלחימה בדרום לבנון. לאחר מכן היה מפקד פלגה א' ביחידת אגוז. בעת מבצע חומת מגן היה בחופשת לימודים. הוא קטע את לימודיו ושב לחטיבה עד לסיום המבצע. בהמשך היה סגן מפקד גדוד 51. לאחר מכן היה מפקד מחזור האימון המתקדם בבא"ח גולני. במלחמת לבנון השנייה שימש כמפקד חפ"ק חטיבת גולני.

בשנת 2006 הועלה לדרגת סא"ל ומונה למפקד גדוד 51, תפקיד שבו שימש עד שנת 2008. במרץ 2007 התמודד עם מרד של לוחמי הגדוד, לאחר שהפסיק נורמות פסולות בנוגע להבדלי ותיקות-צעירות. ביולי 2007 יצא הגדוד בפיקודו לפעילות מבצעית בעזה שנמשכה עד פברואר 2008. במסגרתה הוביל את הגדוד בלחימה ברצועת עזה בעשרות מבצעים, בהם נהרגו מחבלים רבים, אותרו מצבורי אמצעי לחימה והושמדו תשתיות טרור. על הלחימה הממושכת והנחושה קיבל הגדוד ב-27 באפריל 2008 צל"ש יחידתי, ממפקד פיקוד הדרום, יואב גלנט. בשנת 2008 מונה למפקד יחידת אגוז, והוביל אותה בלחימה במבצע עופרת יצוקה. בשנת 2010 סיים את התפקיד ויצא ללימודים.

בשנת 2011 הועלה לדרגת אל"ם ומונה למפקד חטיבת אלכסנדרוני ולמפקד מגמה בקורס מפקדי פלוגות ומפקדי גדודים. בשנת 2013 היה במקביל מפקד המרכז לאימונים באש במל"י. במהלך מבצע צוק איתן, לאחר פציעתו של מפקד חטיבת גולני, רסאן עליאן, מונה באופן זמני כמחליפו, והוביל את החטיבה בהמשך הלחימה בשכונת שג'אעיה במזרח עזה. את תפקידיו אלו סיים בשנת 2014. לאחר מכן היה קצין אג"ם של פיקוד המרכז בין השנים 2014–2015. ב-6 ביולי 2015 מונה להקים את חטיבת עוז וב-27 בדצמבר נכנס לתפקידו כמפקד החטיבה הראשון. את תפקידו סיים ב-17 באוגוסט 2017. לאחר מכן היה חניך במכללה לביטחון לאומי במחזור מ"ה (2018-2017).

ב-29 בינואר 2018 הועלה לדרגת תא"ל וב-31 בינואר נכנס לתפקידו כמפקד עוצבת עידן, במקביל שימש מפקד קורס מפקדי פלוגות ומפקדי גדודים בין השנים 2019–2020. בתפקידו כמפקד עוצבת עידן שירת עד 10 בספטמבר 2020. ב-24 ביוני 2020 מונה למפקד מל"י, תפקיד בו שימש עד 27 באוקטובר 2022.

ב-1 ביוני 2023 הועלה לדרגת אלוף וב-5 ביולי נכנס לתפקידיו כמפקד פיקוד ההכשרות והאימונים ומפקד הגיס המטכ"לי. מיד עם היוודע דבר מתקפת הפתע על ישראל מיהר מביתו ברמת הגולן דרומה, נלחם יחד עם כוחות בשטח וחיסל חוליות מחבלים שחדרו מרצועת עזה לאזור קיבוץ מפלסים.

חיים אישיים 
זיני מתגורר במושב קשת שברמת הגולן, נשוי לנעמי ואב לאחד עשר ילדים. הוא בעל תואר ראשון בחינוך ותואר שני בביטחון לאומי ובמנהל ציבורי מהמכללה לביטחון לאומי.

קישורים חיצוניים 

 
 
 אביחי בקר, גולני שלי, גולני שלהם, הארץ, 8 באוקטובר 1998, כפי שהועלה באתר פרש
 
 
 מערכת אתר צה"ל, תא"ל דוד זיני מונה למפקד עוצבת "עידן", באתר צה"ל, 31 בינואר 2018

הערות שוליים 

לוחמי סיירת מטכ"ל
אשדוד: אישים
מפקדי גדודים בחטיבת גולני
מפקדי יחידת אגוז
מפקדי חטיבת אלכסנדרוני
מפקדי המרכז לאימונים באש
קציני אג"ם של פיקוד המרכז
מפקדי חטיבת עוז
מפקדי עוצבת עידן
מפקדי קורס מפקדי פלוגות ומפקדי גדודים
מפקדי המרכז הלאומי לאימונים ביבשה
מפקדי גייסות בצה"ל
אלופי צה"ל
חברי המטה הכללי של צה"ל
בוגרי המכללה לביטחון לאומי
בוגרי תלמוד תורה מורשה
בוגרי ישיבה תיכונית חיספין
בוגרי ישיבת שבי חברון
בוגרי מכינות קדם-צבאיות
קשת: אישים
ישראלים שנולדו ב-1974
מפקדי פיקוד ההכשרות והאימונים